รักชนก ศรีนอก

**รักชนก ศรีนอก** (เกิด 11 ตุลาคม พ.ศ. 2537)  เป็นนักการเมืองชาวไทย ปัจจุบันดำรงตำแหน่งสมาชิกสภาผู้แทนราษฎร แบบบัญชีรายชื่อ อดีตสมาชิกสภาผู้แทนราษฎรกรุงเทพมหานคร สังกัดพรรคประชาชน เป็นที่รู้จักจากบทบาทในการทำงานด้านการพิจารณาและตรวจสอบงบประมาณภาครัฐ รวมถึงการแสดงความคิดเห็นในประเด็นทางสังคมและการเมืองร่วมสมัย

## ประวัติ การศึกษา และการทำงาน
รักชนกเกิดเมื่อวันที่ 11 ตุลาคม พ.ศ. 2537 ที่กรุงเทพมหานคร สำเร็จการศึกษาระดับประถมศึกษาที่โรงเรียนวัดขุนจันทร์ ระดับมัธยมศึกษาที่โรงเรียนสตรีวัดอัปสรสวรรค์ เคยเรียนสายอาชีพที่วิทยาลัยเทคโนโลยีตั้งตรงจิตรพณิชยการ ได้ศึกษาต่อในระดับอุดมศึกษาในระดับปริญญาตรีวิทยาศาสตร์บัณฑิต สาขาสถิติ จากคณะวิทยาศาสตร์และเทคโนโลยี มหาวิทยาลัยธรรมศาสตร์ ในปี พ.ศ. 2559 

ในปี พ.ศ. 2564 รักชนกเริ่มเป็นที่รู้จักในสาธารณะจากการเข้าร่วมสนทนาในแอปพลิเคชันคลับเฮาส์ ในประเด็นที่เกี่ยวข้องกับการเมืองและสถานการณ์ร่วมสมัย ซึ่งทำให้เธอได้รับความสนใจจากสาธารณชนในวงกว้าง โดยเฉพาะการจี้ประเด็นกับ ทักษิณ ชินวัตร อดีตนายกไทย ว่ากระแสโซเชียลไม่พอใจคำตอบหลังจากมีผู้ถามถึงกรณีตากใบ

ด้านการทำงาน รักชนกประกอบอาชีพขายสินค้าทั่วไปผ่านระบบอินเทอร์เน็ต โดยเริ่มดำเนินกิจการตั้งแต่ขณะศึกษาอยู่ในระดับมหาวิทยาลัยชั้นปีที่ 1 ระหว่างปี พ.ศ. 2562–2566 เธอดำรงตำแหน่งกรรมการในบริษัท หาเงินไปดาวอังคาร จำกัด และระหว่างปี พ.ศ. 2563–2566 เป็นกรรมการในบริษัท เดินเล่นบนดาวอังคาร จำกัด นอกจากนี้ ระหว่างปี พ.ศ. 2564–2566 เธอยังดำรงตำแหน่งที่ปรึกษาประธานกรรมาธิการพัฒนาการเมือง การสื่อสาร และการมีส่วนร่วมของประชาชน ในสภาผู้แทนราษฎร

## เส้นทางทางการเมือง
รักชนกเข้าสู่การเมืองในปี พ.ศ. 2565 โดยได้รับแต่งตั้งเป็นที่ปรึกษาคณะอนุกรรมาธิการศึกษาผลกระทบของมาตรา 112 ที่มีต่อสิทธิเสรีภาพของสื่อและประชาชน ในสภาผู้แทนราษฎรไทย ชุดที่ 25 ซึ่งนับเป็นบทบาทแรกของเธอในกระบวนการทำงานทางนิติบัญญัติ

ต่อมาในการเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2566 รักชนกลงสมัครรับเลือกตั้งเป็นสมาชิกสภาผู้แทนราษฎรกรุงเทพมหานคร ในนามของพรรคก้าวไกล โดยมีคู่แข่งสำคัญคือ วัน อยู่บำรุง ผู้สมัครจากพรรคเพื่อไทยซึ่งเป็นเจ้าของพื้นที่เดิม เธอได้รับชัยชนะในการเลือกตั้งดังกล่าว ภายหลังการเลือกตั้ง มีรายงานข่าวเกี่ยวกับกระแสการไม่รับรองผลการเลือกตั้งของคณะกรรมการการเลือกตั้ง (กกต.) โดยอ้างถึงการมีคำร้องเรียนเกี่ยวกับตัวเธอ รักชนกให้สัมภาษณ์ต่อสื่อมวลชนว่ากระแสดังกล่าวอาจเกี่ยวข้องกับคำร้องเรียนหลังการเลือกตั้ง และระบุว่าจะยังคงลงพื้นที่พบปะประชาชนอย่างต่อเนื่อง อย่างไรก็ตาม คณะกรรมการการเลือกตั้งได้ประกาศรับรองผลการเลือกตั้งสมาชิกสภาผู้แทนราษฎร ชุดที่ 26 ครบทั้ง 500 คน ซึ่งรวมถึงรักชนก ศรีนอกด้วย

ภายหลังได้รับการรับรองเป็นสมาชิกสภาผู้แทนราษฎร รักชนกดำรงตำแหน่งสมาชิกสภาผู้แทนราษฎรกรุงเทพมหานคร แบบแบ่งเขต ระหว่างปี พ.ศ. 2566–2568 โดยในช่วงเวลาดังกล่าว เธอสังกัดพรรคก้าวไกล ก่อนที่ต่อมาจะย้ายไปสังกัดพรรคประชาชน นอกจากนี้ รักชนกยังได้รับแต่งตั้งให้ดำรงตำแหน่งรองประธานคณะกรรมาธิการพิจารณาร่างพระราชบัญญัติงบประมาณรายจ่ายประจำปีงบประมาณ พ.ศ. 2569 (กมธ.งบประมาณ 69) คนที่ 18

### สมาชิกสภาผู้แทนราษฎร
รักชนก ศรีนอก ได้รับการเลือกตั้งเป็นสมาชิกสภาผู้แทนราษฎรมาแล้ว 2 สมัย คือ
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2566 กรุงเทพมหานคร สังกัดพรรคก้าวไกล → พรรคประชาชน
# การเลือกตั้งสมาชิกสภาผู้แทนราษฎรไทยเป็นการทั่วไป พ.ศ. 2569 แบบบัญชีรายชื่อ สังกัดพรรคประชาชน

## บทบาททางการเมือง
รักชนก ศรีนอก ยังดำรงตำแหน่งเป็นโฆษกคณะกรรมาธิการศึกษาการจัดทำและติดตามการบริหารงบประมาณ
ภายหลังได้รับการรับรองเป็นสมาชิกสภาผู้แทนราษฎร รักชนก ศรีนอก มีบทบาทในการทำงานด้านการพิจารณาและตรวจสอบการจัดทำงบประมาณภาครัฐ โดยเข้าร่วมการทำงานของคณะกรรมาธิการที่เกี่ยวข้องกับการจัดทำและติดตามการบริหารงบประมาณทั้งในกระบวนการพิจารณาร่างพระราชบัญญัติงบประมาณรายจ่ายประจำปี และการติดตามการใช้จ่ายงบประมาณของหน่วยงานภาครัฐ

ในช่วงเวลาดังกล่าว รักชนกมีบทบาทในการตั้งข้อสังเกตและตรวจสอบการใช้จ่ายงบประมาณของคณะกรรมการประกันสังคม โดยเฉพาะในประเด็นที่เกี่ยวข้องกับความเหมาะสมและความโปร่งใสของการใช้งบประมาณ เช่น การจัดทำปฏิทิน และการจัดซื้อทรัพย์สินของสำนักงานประกันสังคม รวมไปถึงการลงทุนของกองทุนประกันสังคม ซึ่งประเด็นดังกล่าวได้รับความสนใจจากสาธารณชนและถูกนำเสนอผ่านสื่อมวลชนหลายสำนัก  

นอกจากนี้ ในปี พ.ศ. 2568 รักชนก ศรีนอก ได้รับการจัดอันดับจากผลสำรวจความคิดเห็นของประชาชนโดยสวนดุสิตโพล ในหัวข้อ “ที่สุดแห่งปี 2568” ให้เป็นนักการเมืองที่สุดแห่งปี พ.ศ. 2568

## คดีความและข้อถกเถียง
### กรณีข้อพิพาทกับยุทธเลิศ สิปปภาค
ในปี พ.ศ. 2564 มีรายงานว่า ยุทธเลิศ สิปปภาค ได้แจ้งความดำเนินคดีกับรักชนก ศรีนอก ในข้อหาทำร้ายร่างกาย เหตุเกิดขึ้นระหว่างการเข้าร่วมกิจกรรมที่เกี่ยวข้องกับการจัดรายการผ่านสื่อออนไลน์  ต่อมามีการดำเนินคดีในข้อหาดูหมิ่นผู้อื่นซึ่งก่อให้เกิดความเสื่อมเสียต่อชื่อเสียง โดยเมื่อวันที่ 21 กันยายน พ.ศ. 2566 รักชนกให้การรับสารภาพในชั้นศาล ศาลจึงมีคำพิพากษาลดโทษให้เหลือเพียงโทษปรับ และให้กล่าวขอโทษผู้เสียหาย ภายหลัง เธอได้ออกมาแสดงคำขอโทษผ่านสื่อสังคมออนไลน์ของตน

### คดีตามประมวลกฎหมายอาญามาตรา 112 และ พ.ร.บ.คอมพิวเตอร์
ในปี พ.ศ. 2565 รักชนกถูกดำเนินคดีในความตามประมวลกฎหมายอาญามาตรา 112 และ พ.ร.บ.คอมพิวเตอร์ฯ กรณีทวีตข้อความวิจารณ์รัฐบาลว่า ผูกขาดการจัดซื้อจัดหาวัคซีนโควิด-19 ไว้กับสถาบันกษัตริย์ ในโพสต์ดังกล่าวยังมีการแนบรูปภาพของรัชกาลที่ 10 ประกอบข้อความ "ทรราช (คำนาม) TYRANT ;ผู้ปกครองที่ใช้อำนาจสร้างความเดือดร้อนให้แก่ผู้ที่อยู่ใต้การปกครอง" และระหว่างวันที่ 18 กรกฎาคม– 9 สิงหาคม 2564 รัชนกได้รีทวิตข้อความจากบัญชีทวิตเตอร์อื่น มีเนื้อหาระบุว่า "ประชาชนจะไม่เป็นไทจนกว่าจะกำจัดกลุ่มศักดินาได้ ซึ่งทวิตประกอบกับข้อความจากบัญชีทวิตเตอร์ชื่อ นิรนาม มีเนื้อหาคล้ายกัน พร้อมแฮชแท็ก #ม็อบ16ตุลา #16ตุลาไปแยกปทุมวัน"  รวมถึงรีทวีตข้อความที่บัญชีทวิตเตอร์นิรนามเผยแพร่ไว้ตั้งแต่วันที่ 16 ตุลาคม 2563 เป็นภาพป้ายข้อความที่หน้าทำเนียบรัฐบาลว่า เราจะไม่เป็นไท และเขียนข้อความประกอบว่า "เราจะไม่เป็นไทจนกว่ากษัตริย์จะถูกแขวนคอด้วยลำไส้ของขุนนางคนสุดท้าย" ซึ่งเป็นคำกล่าวของเดอนี ดีเดอโร นักปรัชญาฝรั่งเศส และมีแฮชแท็กประกอบว่า #ล้มราชวงศ์จักรี  

ในขั้นตอนสืบสวนรักชนกให้การปฏิเสธ โดยไม่ได้ให้การในรายละเอียดแต่ประการใด กล่าวเพียงว่า "ขอไม่ให้การ" และเมื่อพนักงานสอบสวนถามถึงโทรศัพท์เคลื่อนที่ของรักชนก ก็ให้การว่า "ไม่ได้เอามา" ทำให้มิได้ให้การโต้แย้งว่าเป็นภาพตัดต่อหรือโต้แย้งว่าตนถูกใส่ร้ายทางการเมือง รวมทั้งมิได้ขวนขวายที่จะขอส่งมอบโทรศัพท์เคลื่อนที่ของตนให้พนักงานสอบสวนทำการตรวจสอบข้อมูลทั้งที่เป็นการไม่ยาก ส่วนการโพสต์หรือทวีตและรีทวีตภาพและข้อความลงในระบบคอมพิวเตอร์ที่มีเนื้อหาซึ่งเป็นการกล่าวร้ายและอาฆาตมาดร้ายต่อพระชนม์ชีพของพระบาทสมเด็จพระเจ้าอยู่หัว รัชกาลที่ 10 ศาลพิพากษาว่ามีความผิดตามประมวลกฎหมายอาญา มาตรา 112

วันที่ 13 ธันวาคม พ.ศ. 2566 ศาลอาญาอ่านคำพิพากษาชั้นต้นให้ลงโทษจำคุกรวม 6 ปี โดยไม่รอลงอาญา ต่อมาศาลอนุญาตให้ปล่อยตัวระหว่างยื่นอุทธรณ์ ด้วยหลักทรัพย์ 500,000 บาท

### ประเด็นข้อพิพาทและการคุกคามทางวาจาในสื่อสาธารณะ

ในช่วงปลายปี พ.ศ. 2568 เกิดข้อพิพาทในสื่อสังคมออนไลน์จากการแสดงความคิดเห็นของบุคคลสาธารณะรายหนึ่ง ซึ่งมีการพาดพิงถึงภูมิหลังครอบครัวและชาติกำเนิดของรักชนก ศรีนอก โดยถ้อยคำดังกล่าวถูกวิพากษ์วิจารณ์ว่าเป็นการลดทอนคุณค่าความเป็นมนุษย์ ต่อมา รักชนกได้ออกมาโต้ตอบ โดยระบุว่าสนับสนุนเสรีภาพในการแสดงความคิดเห็น แต่เห็นว่าการใช้ถ้อยคำในลักษณะดังกล่าวเข้าข่ายวาทกรรมสร้างความเกลียดชัง และยืนยันว่าไม่เห็นด้วยกับการนำครอบครัวของบุคคลอื่นมาเป็นเป้าการโจมตี 

ภายหลัง คณะกรรมการสิทธิมนุษยชนแห่งชาติได้ออกแถลงการณ์เกี่ยวกับกรณีดังกล่าว โดยเห็นว่าการดูหมิ่นศักดิ์ศรีความเป็นมนุษย์และการคุกคามทางเพศเป็นสิ่งที่ไม่อาจยอมรับได้ พร้อมเรียกร้องให้หน่วยงานที่เกี่ยวข้องตรวจสอบพฤติกรรมของผู้เกี่ยวข้อง และให้ดำเนินการตามกระบวนการยุติธรรมในกรณีที่เข้าข่ายความผิด

นอกจากนี้ รักชนก ศรีนอก ยังถูกนำไปเป็นกรณีศึกษาในรายงานและกิจกรรมที่ว่าด้วยการคุกคามและการบิดเบือนข้อมูลทางออนไลน์ต่อกลุ่มนักการเมืองหญิง โดยผู้จัดทำได้รวบรวมและวิเคราะห์เนื้อหาในสื่อสังคมออนไลน์ที่เกี่ยวข้องกับเธอในช่วงก่อนการเลือกตั้งปี พ.ศ. 2566 เพื่อสะท้อนรูปแบบการโจมตีที่เกิดขึ้น ทั้งนี้ ผู้จัดทำระบุว่าข้อมูลดังกล่าวเป็นเพียงกรณีศึกษา และไม่สามารถใช้อธิบายประสบการณ์ของนักการเมืองหญิงทั้งหมดได้

## อ้างอิง

## แหล่งข้อมูลอื่น
* รักชนก ศรีนอก พรรคประชาชน

หมวดหมู่:นักการเมืองสตรีชาวไทย
หมวดหมู่:สมาชิกสภาผู้แทนราษฎรกรุงเทพมหานคร
หมวดหมู่:สมาชิกสภาผู้แทนราษฎรไทยแบบบัญชีรายชื่อ
หมวดหมู่:นักการเมืองพรรคก้าวไกล
หมวดหมู่:นักการเมืองพรรคประชาชน (พ.ศ. 2567)
หมวดหมู่:บุคคลจากคณะวิทยาศาสตร์และเทคโนโลยี มหาวิทยาลัยธรรมศาสตร์